Մելիսանտի

Մելիսանտի (հունարեն՝ Μελισσάνθη, իսկական անուն-ազգանունը՝ Էվա Կուգիա-Սկանդալակի , ), 20-րդ դարի հույն բանաստեղծուհի, թատերագիր, մանկավարժ, թարգմանչուհի։

Կենսագրություն 
Էվա Կուգիան ծնվել ու մեծացել է Հունաստանի մայրաքաղաք Աթենքում։ Մանուկ հասակից երաժշտության, նկարչության, բալետի, դասական պարերի դասեր է առել։ 1923-1924 թվականներին Շվեյցարիայի առողջարաններից մեկում բուժվել է տուբերկուլյոզից։

Ֆրանսերեն, անգլերեն ու գերմաներեն է սովորել և ֆրանսիական գրականություն ուսումնասիրել Աթենքի ֆրանսիական ինստիտուտում և Abendschule-ում, ապա դասավանդել է Հունաստանի մայրաքաղաքի միջնակարգ դպրոցներում։ Միաժամանակ թերթերում ու գրական ամսագրերում հանդես է եկել քննադատական հոդվածներով ու թղթակցություններով։ Իր ուժերը փորձել է նաև քնարերգության ասպարեզում և 1930 թվականին Մելիսանտի գրական կեղծանունով լույս է ընծայել իր առաջին բանաստեղծական ժողովածուն։ 1932 թվականին ամուսնացել է փաստաբան և քաղաքական գործիչ Յանիս Սկանդալակիսի () հետ։

Մահացել է 1991 թվականին (ըստ որոշ աղբյուրների՝ 1990 թվականին)։

Ստեղծագործություններ 
Phōnes entomou («Միջատների ձայները») խորագիրը կրող բանաստեղծական առաջին ժողովածուին հաջորդել են ևս տասը ժողովածուներ; 1976 թվականին լույս է տեսել նաև նրա քնարերգության հատընտիրը՝  Ta poiimata tis Melissanthis 1930-1974 («Մելիսանտիի տաղերը») խորագրով։ Տաղանդավոր կին գրողը հեղինակել է նաև O mikros adhelfos («Փոքրիկ եղբայրը») թատերգությունը, որն արժանացել է «Սիկիարիդիո» մրցանակի։ Մելիսանտիի վաղ շրջանի գեղարվեստական ստեղծագործություններում արծարծվում են հավատին, դավանանքին առնչվող, կրոնական թեմաներ։ Ուշ շրջանի երկերում իրեն զգացնել է տալիս էքզիստենցիալիզմը։

Երկերի ընտրանի
 Phōnes entomou («Միջատների ձայները») (1930)
 Profiteies («Մարգարեություններ») (1931, 1940) (Ի դեպ, անվանի բանաստեղծ Միլտիադիս Մալակասիսն այս ժողովածուն բնորոշել է որպես «բանաստեղծական ֆենոմեն, որը մոտենում է հրաշքի»)։ 
 O gyrismos tou asotou («Անառակի վերադարձը») (1935) 
 Lyriki Exomologisi («Քնարական խոստովանություններ») (1945) 
 Anthropino Schima («Մարդու նման») (1961) 
 To fragma tis Siopis («Լռության պատնեշը») (1965) 
 Ta poiimata tis Melissanthis 1930-1974 («Մելիսանտիի տաղերը») (1976)

Թատերգություն
 Ο μικρός αδελφός («Փոքրիկ եղբայրը», 1960, մանկական թատրոնում իրականացված բեմականացումն արժանացել է Սկիարիդիո մրցանակի)
Այս ամենից զատ՝ Մելիսանտին հունարեն է թարգմանել արտասահմանյան անվանի բանաստեղծների, այդ թվում՝ Ռոբերտ Ֆրոսթի, Էմիլի Դիքինսոնի , Ռայներ Մարիա Ռիլկե մի շարք ստեղծագործություններ։

Մրցանակներ, պարգևներ  
 Աթենքի ակադեմիայի մրցանակ (1936) O gyrismos tou asotou ժողովածուի համար 
 «Պալամաս» պատվավոր պարգև (1945) Exomologisi ժողովածուի համար 
 Պետական 2-րդ կարգի մրցանակ պոեզիայի համար (1965) 
 «Վաստակի համար» ոսկե շքանշան և Ոսկե խաչ (1965)
 Պետական 1-ին կարգի մրցանակ պոեզիայի համար (1976 թ.)

Ծանոթագրություններ

Աղբյուրներ 
 Το ομώνυμο λήμμα στη Νέα Ελληνική Εγκυκλοπαίδεια «Χάρη Πάτση», τόμος 17, σελ. 534 (Հունական նոր հանրագիտարան, հատոր 17, էջ 534)

Հույն լրագրողներ
20-րդ դարի լրագրողներ
Հույն բանաստեղծներ
Հույն գրողներ